Ses trokke, bakkie tydens betoging vernietigArgieffoto Ses vragmotors en ŉ bakkie is Donderdagoggend aan die brand gesteek tydens nóg ŉ betoging naby Hendrina in Mpumalanga. Brig. Leonard Hlathi, woordvoerder van die polisie, sê dié jongste betoging het in die vroeë oggendure plaasgevind toe vermeende werkers van Optimum Coal Mine glo oor onbetaalde lone begin betoog het. “Die werkers, wat glo al maande lank nie betaal is nie, het paaie met klippe, brandende bande en ander voorwerpe versper en verkeer op die R38, asook die N11 by Middelburg ontwrig. Altesaam ses vragmotors en ŉ bakkie is in die proses aan die brand gesteek,” het Hlathi gesê. “Die situasie is sedertdien in bedwang gebring, maar lede van die polisie se eenheid vir openbare orde is steeds op die toneel om dit te monitor.” Hlathi sê die polisie het by betroubare bronne verneem die skuldiges het glo in verskeie voertuie van een plek na die volgende gery en chaos veroorsaak so ver hulle gegaan het. Hy sê die polisie is warm op hul spoor en hulle sal binnekort vasgetrek word. Dít was een van verskeie betogings wat vandeesweek in die provinsie plaasgevind het. KwaMhlanga en Kwaggafontein het ook vroeër onder betogers deurgeloop. Lt.genl. Mondli Zuma, provinsiale polisiekommissaris, het die gemeenskap gewaarsku dat die verwoesting van eiendom en infrastruktuur gedurende betogings nie geduld sal word nie. “Ons is bekommerd oor die groot getal gewelddadige betogings wat in die provinsie plaasvind en veroordeel dit ten sterkste. Enige vorm van misdaad sal sonder vrees of voordeel op gepaste wyse hanteer word,” het Zuma gesê. Enige inligting oor die betoging by Hendrina kan vertroulik by kapt. Khehla Shabangu by 082 318 9650 aangemeld word.